CELEX: 62020TN0530
Language: sl
Date: 2020-08-21 00:00:00
Title: Zadeva T-530/20: Tožba, vložena 21. avgusta 2020 – Interfloat in GMB/Komisija

5.10.2020   
            
            
               SL
            
            
               Uradni list Evropske unije
            
            
               C 329/26
            
         
      Tožba, vložena 21. avgusta 2020 – Interfloat in GMB/Komisija
      (Zadeva T-530/20)
      (2020/C 329/46)
      Jezik postopka: nemščina
      
         Stranke
      
      
         Tožeči stranki: Interfloat Corp. (Ruggell, Lihtenštajn) in GMB Glasmanufaktur Brandenburg GmbH (Tschernitz, Nemčija) (zastopnika: U. Karpenstein in R. Sangi, odvetnika)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  Sklep Komisije K(2020) 3287 z dne 26. maja 2020 v zvezi z ukrepi SA.39990 (2016/C) (ex 2016/NN) (ex 2014/FC) (ex 2014/CP) – ki jih je Belgija izvedla v korist družbe Ducatt NV, razglasi za ničen, in
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      Tožba temelji na enem samem tožbenem razlogu.
      Komisija naj ne bi smela zaključiti formalnega postopka preiskave, ki se je začel na podlagi pritožbe tožečih strank. Uredba Sveta (EU) 2015/1589 (1) (v nadaljevanju: Uredba o postopku v zvezi z državnimi pomočmi) naj bi določala specifičen in taksativno urejen postopek za zaključek formalnega postopka preiskave. Med drugim naj bi ta uredba zahtevala, da se formalni postopek preiskave zaključi z enim od štirih tipov sklepov, taksativno naštetih v členu 9. Zaključek formalnega postopka preiskave naj bi bil predviden le za primer, da zadevna država članica prekliče svojo uradno prijavo (člen 10). Z izpodbijanim sklepom naj Komisija ne bi upoštevala besedila, sistematike in namena člena 108(2) PDEU ter Uredbe o postopku v zvezi z državnimi pomočmi, s čimer naj bi kršila procesne pravice tožeče stranke v formalnem postopku preiskave. Dejansko naj ne bi bilo nobenega zadostnega upravičenega razloga za zaključek postopka.
      
         (1)  Uredba Sveta (EU) 2015/1589 z dne 13. julija 2015 o določitvi podrobnih pravil za uporabo člena 108 Pogodbe o delovanju Evropske unije (UL 2015, L 248, str. 9).